text: Rumænsk chauffør klemt ihjel mellem to lastbiler
  02 november 2016 kl. 05.51
  Den 36-årige chauffør blev klemt ihjel, da en rumænsk kollega overså ham ved bakning på en holdeplads ved Fredericia.
  De to rumænske kolleger og bekendte opholdt sig tirsdag eftermiddag med hver deres lastvognstog på en holdeplads på Glarmestervej i Erritsø ved Fredericia.
  - Ulykken skete, da den ene lastbilchauffør er ved at bakke med en trækker med anhænger og tilsyneladende helt overser, at kollegaen står ved siden af sin lastbil, oplyser vagtchef Svend Pedersen, Sydøstjyllands Politi til TV SYD.
  Den 36-årige chauffør kommer derved i klemme mellem sin egen trækker og den bakkende lastbil og blev trods  hurtig førstehjælp erklæret dræbt  på stedet.
  